ΓΡΑΠΤΗ ΕΡΩΤΗΣΗ P-3573/98

υποβολή: Georg Jarzembowski (PPE) προς την Επιτροπή

(18 Νοεμβρίου 1998)

Θέμα: Στρεβλώσεις του ανταγωνισμού από Νοτιοκορεατικά ναυπηγεία

Η ευρωπαϊκή ναυπηγική βιομηχανία υποφέρει από την επιθετική συμπεριφορά των νοτιο-κορεατικών ναυπηγείων στον τομέα της απόκτησης πελατών και νέων παραγγελιών. Τα ναυπηγεία στη Ν. Κορέα συνάπτουν συμβάσεις για τη ναυπήγηση νέων πλοίων σε τιμές οι οποίες εν μέρει μάλιστα δεν καλύπτουν ούτε καν το κόστος των υλικών.Η συμπεριφορά αυτή είναι δυνατή διότι η νοτιοκορεατική κυβέρνηση διαθέτει έμμεσα ή άμεσα ως υποστήριξη των νοτιοκορεατικών ναυπηγείων τις πιστώσεις που έχει λάβει από τα δάνεια του Διεθνούς Νομισματικού Ταμείου.

Η στάση αυτή της νοτιοκορεατικής κυβέρνησης και των νοτιοκορεατικών ναυπηγείων στρεβλώνει αφόρητα τον ανταγωνισμό σε παγκόσμιο επίπεδο στον τομέα της ναυπήγησης πλοίων εις βάρος των ευρωπαϊκών ναυπηγείων ενώ συγχρόνως καθιστά παράλογη κάθε παροχή ενισχύσεων από τα κράτη μέλη της Ευρωπαϊκής Ένωσης μέσω του Διεθνούς Νομισματικού Ταμείου.

Ερωτώ την Επιτροπή:

1. Τί ακριβή στοιχεία διαθέτει η Επιτροπή σχετικά με τη συμπεριφορά της νοτιοκορεατικής κυβέρνησης και των νοτιοκορεατικών ναυπηγείων;

2. Πώς κρίνει η Επιτροπή την κατάσταση και τις επιπτώσεις της στην ευρωπαϊκή ναυπηγική βιομηχανία;

3. Ποιες είναι οι ενέργειες στις οποίες έχει ήδη προβεί η Επιτροπή προκειμένου να παύσουν αυτές οι στρεβλώσεις του ανταγωνισμού και συνεπώς να προστατευθεί η ευρωπαϊκή ναυπηγική βιομηχανία και τί προτίθεται να πράξει στο μέλλον;

4. Με ποιο τρόπο και με ποια στοχοθεσία προτίθεται να ασκήσει η Επιτροπή την επιρροή της στα κράτη μέλη της ΕΕ, προκειμένου αυτά, μέσω του Διεθνούς Νομισματικού Ταμείου, να επιτύχουν να τερματίσει η νοτιοκορεατική κυβέρνηση την προαναφερθείσα πρακτική της υποστήριξης των ναυπηγείων και να αποτρέψει τα νοτιοκορεατικά ναυπηγεία από την άσκηση της πολιτικής που ακολουθούν σήμερα στον τομέα της κτήσης πελατών και παραγγελιών;

Απάντηση του Sir Leon Brittan εξ ονόματος της Επιτροπής

(14 Δεκεμβρίου 1998)

Η Επιτροπή παρακολουθεί προσεκτικά τις εξελίξεις της οικονομικής κρίσης στην Κορέα και τον αντίκτυπό της στον τομέα της ευρωπαϊκής ναυπηγικής. Αναφερόμενος σάυτήν την κατάσταση ο αρμόδιος Επίτροπος επανέλαβε έντονα, κατά το πρόσφατο ταξίδι του στην Κορέα, ότι οι χρηματοοικονομικές εταιρείες ετερογενών εκμεταλλεύσεων, με τις οποίες συνδέονται τα κορεατικά ναυπηγεία, δεν θα πρέπει με κανένα τρόπο να έχουν ευνοϊκή μεταχείριση εκ μέρους των δημόσιων αρχών.

Παρόλο που η Επιτροπή δεν είχε, μέχρι σήμερα, στην κατοχή της αποδεικτικές πληροφορίες που να επιτρέπουν να θεωρηθεί ότι η Κορέα δεν έχει τηρήσει τις υποχρεώσεις της έναντι των διεθνών κανόνων, εξακολουθεί να είναι ιδιαίτερα προσεκτική όσον αφορά το θέμα της χρησιμοποίησης της χρηματοδοτικής ενίσχυσης που χορήγησαν οι διεθνείς οργανισμοί.

Η Επιτροπή άρχισε ορισμένες ενέργειες με την Κορέα σε διμερές επίπεδο. Έτσι, κατά την υπουργική συνεδρίαση του Οκτωβρίου με την Κορέα, η Επιτροπή κίνησε έναν ορισμένο αριθμό θεμάτων που αφορούν τις αναδιαρθρώσεις του τομέα, τις στηρίξεις που χορηγεί η Korea Eximbank για την εξαγωγή πλοίων, και τους ισχυρισμούς για τοπικές επιδοτήσεις σε υπεργολάβους ναυπηγείων. Η Κορέα έδωσε λεπτομερείς πληροφορίες και υποσχέθηκε νέες διευκρινίσεις.

Όσον αφορά την κατάσταση στην παγκόσμια αγορά, η ευρωπαϊκή βιομηχανία, με 60 % επιπλέον παραγγελιών για τους 9 πρώτες μήνες του 1998, σε σχέση με την ίδια περίοδο του 1997, βελτίωσε προσωρινά τη θέση της έναντι των κύριων ανταγωνιστών της. Από την πλευρά τους τα κορεατικά ναυπηγεία, παρά την υποτίμηση του Won, κατέγραψαν, για την ίδια περίοδο, 28 % λιγότερες παραγγελίες από πέρυσι. Αυτά τα αριθμητικά στοιχεία πρέπει ωστόσο να ερμηνευθούν με πολύ σύνεση γιατί αντιπροσωπεύουν μόνον ένα τμήμα του έτους. Επιπλέον ένα μεγάλο τμήμα των ευρωπαϊκών παραγγελιών για αυτήν την περίοδο(40 %, σε αντισταθμισμένη ολική χωρητικότητα (cgt)) αφορά τα επιβατικά πλοία που κατασκευάζονται μόνον σε τέσσερα ναυπηγεία. Εξάλλου, από το καλοκαίρι του 1998, οι Κορεάτες, με μια πολιτική πολύ χαμηλών τιμών, ανακτούν το εξαιρετικό επίπεδο των παραγγελιών που είχαν επιτύχει το 1997, πράγμα που επηρεάζει αρνητικά τον ανταγωνισμό στα υπόλοιπα ναυπηγεία και στους άλλους τύπους πλοίων (εμπορευματοκιβώτια).

Το μέλος της Επιτροπής που είναι υπεύθυνο για τις βιομηχανικές υποθέσεις είχε την ευκαιρία, κατά το Συμβούλιο για τη Βιομηχανία, της 16ης Νοεμβρίου 1998, να συντάξει έκθεση σχετικά με αυτό το θέμα και με τις ενέργειες που ανέλαβε η Επιτροπή. Παρουσίασε μια κριτική ανάλυση των κορεατικών πρακτικών και του αντίκτυπού τους στην παγκόσμια αγορά. Με τη στήριξη του Συμβουλίου όσον αφορά την ανάγκη δράσης ώστε να σταματήσει ο αθέμιτος ανταγωνισμός, πρότεινε να χρησιμοποιήσουν τα κράτη μέλη την επιρροή τους στους κόλπους του Διεθνούς Νομισματικού Ταμείου (ΔΝΤ) για να εξασφαλισθεί ότι η Κορέα θα τηρήσει τους όρους που έχουν επιβληθεί ως αντιστάθμισμα της διεθνούς βοήθειας.